《岁暮送俞子旦还里因订五羊之约》
明代·李孙宸

江村暮色正萧然，月在澄江水在天。投分两年莲社约，销魂今日木兰船。

梅花腊近含情待，菊蕊寒深著意妍。期尔穗城春色好，相逢应在百花前。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。